Kommissionens beslutning

af 5. december 2003

om beskyttelsesforanstaltninger med hensyn til import af visse dyr samt sæd, æg og embryoner herfra fra Albanien, Den Tidligere Jugoslaviske Republik Makedonien og Serbien og Montenegro i forbindelse med bluetongue

(meddelt under nummer K(2003) 4526)

(EØS-relevant tekst)

(2003/845/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF(1), særlig artikel 18, og

ud fra følgende betragtninger:

(1) Ved Kommissionens beslutning 2001/706/EF af 27. september 2001 om beskyttelsesforanstaltninger med hensyn til indførsel af visse dyr og produkter heraf fra Albanien, Bulgarien, Den Tidligere Jugoslaviske Republik Makedonien og Forbundsrepublikken Jugoslavien i forbindelse med bluetongue(2) blev import af levende dyr af arter, der er modtagelige for bluetongue (alle drøvtyggere), fra tredjelande, hvor der er anmeldt udbrud af bluetongue, forbudt.

(2) På grundlag af de modtagne oplysninger kan Bulgarien nu betragtes som værende fri for bluetongue. I Albanien, Den Tidligere Jugoslaviske Republik Makedonien og Serbien og Montenegro (det tidligere Jugoslavien) er situationen uændret.

(3) Af hensyn til klarheden i fællesskabslovgivningen bør beslutning 2001/706/EF derfor ophæves og erstattes med nærværende beslutning.

(4) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

1. Medlemsstaterne tillader ikke import af levende dyr af arter, der er modtagelige for bluetongue, og som hidrører fra eller er indført gennem Albanien, Den Tidligere Jugoslaviske Republik Makedonien eller Serbien og Montenegro.

2. Medlemsstaterne tillader ikke import af sæd, æg og embryoner fra dyr af arter, der er modtagelige for bluetongue, og som hidrører fra Albanien, Den Tidligere Jugoslaviske Republik Makedonien eller Serbien og Montenegro.

Artikel 2

1. Som undtagelse fra artikel 1, stk. 1, kan medlemsstaterne tillade import af levende dyr af arter, der er modtagelige for bluetongue, og som er indført gennem Albanien, Den Tidligere Jugoslaviske Republik Makedonien eller Serbien og Montenegro, hvis dette ikke indebærer en risiko for, at statussen med hensyn til bluetongue i den pågældende medlemsstat forringes.

2. Medlemsstaterne meddeler Kommissionen de kriterier, der er lagt til grund for anvendelsen af dispensationen i henhold til stk. 1.

Artikel 3

Beslutning 2001/706/EF ophæves.

Henvisninger til den ophævede beslutning betragtes som henvisninger til nærværende beslutning.

Artikel 4

Denne beslutning anvendes fra den 9. december 2003.

Artikel 5

Denne beslutning er rettet til medlemsstaterne.

Udfærdiget i Bruxelles, den 5. december 2003.

På Kommissionens vegne

David Byrne

Medlem af Kommissionen

(1) EFT L 268 af 24.9.1991, s. 56. Direktivet er senest ændret ved direktiv 96/43/EF (EFT L 162 af 1.7.1996, s. 1).

(2) EFT L 260 af 28.9.2001, s. 37.